A BIZOTTSÁG HATÁROZATA
(2005. február 10.)
az Európai Parlament és a Tanács 280/2004/EK határozata az üvegházhatást okozó gázok Közösségen belüli kibocsátásának nyomon követését szolgáló rendszerről és a Kiotói Jegyzőkönyv végrehajtásáról szóló végrehajtási szabályok megállapításáról
(az értesítés a B(2005) 247. számú dokumentummal történt)
(2005/166/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az Európai Parlament és a Tanács 2004. február 11-i 280/2004/EK határozatára az üvegházhatást okozó gázok Közösségen belüli kibocsátásának nyomon követését szolgáló rendszerről és a Kiotói Jegyzőkönyv (1) végrehajtásáról és különösen annak 3. cikke (3) bekezdésére, 4. cikke (2) bekezdésére, 5. cikke (6) bekezdésére és 8. cikke (3) bekezdésére,
mivel:
(1)
A Bizottság számára évente benyújtott tájékoztatás szükséges ahhoz, hogy el lehessen készíteni a Közösségnek és tagállamainak az Egyesült Nemzetek Éghajlatváltozási Keretegyezménye (UNFCCC) és a Kiotói Jegyzőkönyv alapján fennálló, az üvegházhatást okozó gázok összes kibocsátásának korlátozásával vagy csökkentésével kapcsolatos kötelezettségek teljesítésében elért tényleges haladás értékelését, és ki lehessen dolgozni a Közösség által elkészítendő éves jelentéseket, összhangban az UNFCCC és a Kiotói Jegyzőkönyv alapján fennálló kötelezettségekkel.
(2)
A Bizottság vizsgálja felül e határozat 4. cikke (1) bekezdésében felsorolt elemeket, amennyiben a Közösségi nyilvántartás UNFCCC általi felülvizsgálata következtében további elemek szükségesek, és a szükséges módosításokat a 280/2004/EK határozat 9. cikke (2) bekezdésében említett eljárással összhangban fogadja el, hogy beszámolási követelményt állapítson meg a tagállamok számára ezen elemek vonatkozásában a 280/2004/EK határozat 3. cikke (1) bekezdése szerint ezt követően benyújtandó beszámolóikban.
(3)
A Bizottság számára minden második évben benyújtott tájékoztatás szükséges ahhoz, hogy elkészülhessen a Közösség és a tagállamok várható haladásának az értékelése az UNFCCC és a Kiotói Jegyzőkönyv keretében vállalt kötelezettségek teljesítése terén.
(4)
A Bizottság vizsgálja felül a II. és III. mellékletet, és fogadjon el 2007. január 1-ig minden szükséges módosítást összhangban a 280/2004/EK határozat 9. cikkének (2) bekezdésében említett eljárással.
(5)
A Bizottság, az érintett tagállamokkal való egyeztetést követően, és összhangban e határozatban megállapított elvekkel, meghatározza a tagállam nyilvántartásából hiányzó adatok becsült értékét a tagállam és a Közösség nyilvántartási rendszere teljességének a biztosítására, összhangban a UNFCCC-nek az éves nyilvántartási rendszerekre vonatkozó jelentéstételi útmutatójával és az üvegházhatást okozó gázok nemzeti nyilvántartási rendszereire vonatkozó 1996. évi átdolgozott IPCC- útmutatóval.
(6)
A tagállamok és a Bizottság készítsék el a 2005-ig elért haladás bemutatásáról szóló beszámolóikat a UNFCCC nemzeti közlésekre vonatkozó jelentéstételi útmutatójával és a Kiotói Jegyzőkönyv 7. cikke szerinti útmutatóval összhangban.
(7)
A tagállamok és a Bizottság készítsék el beszámolóikat a Marrakeshi Megállapodásokban megállapított kiegészítő időszakról a kötelezettségek teljesítésére ezen időszak elteltével, összhangban a Kiotói Jegyzőkönyv 7. cikke szerinti útmutatóval.
(8)
A tagállamok és a Közösség együttműködésének és összehangolásának e határozatban megállapított, 280/2004/EK határozat szerinti kötelezettségeihez kapcsolódó eljárásai és időkerete biztosítják e kötelezettségek időbeli és eredményes megvalósulását.
(9)
E határozatban előírt intézkedések összhangban vannak a 280/2004/EK határozat 9. cikkében említett Bizottság véleményével,
ELFOGADTA EZT A HATÁROZATOT:
I. FEJEZET
Tárgy
1. cikk
Tárgy
E határozat megállapítja a 280/2004/EK határozat megvalósítási szabályait a következők vonatkozásában:
a)
jelentéskészítés a 280/2004/EK határozat 3. cikke (1) és (2) bekezdéseiben utalt tájékoztatásról, összhangban e határozat 3. cikke (3) bekezdésével;
b)
Közösségi nyilvántartási rendszer létrehozása, összhangban a 280/2004/EK határozat 4. cikke (2) bekezdésével;
c)
az előrehaladás bemutatásának a Kiotói Jegyzőkönyv 3. cikkének (2) bekezdésében előírt jelentésére, valamint a Marrakeshi Megállapodásokban megállapított kiegészítő időszakkal kapcsolatos jelentésre vonatkozó követelmények a kötelezettségeknek a 280/2004/EK határozat 5. cikkének (6) bekezdésével összhangban történő teljesítésére;
d)
a 280/2004/EK határozat 8. cikk (1) bekezdésében felsorolt kötelezettségekkel kapcsolatos együttműködés és összehangolás eljárásai és időrendje, összhangban e határozat 8. cikke (3) bekezdésével.
II. FEJEZET
A tagállamok jelentései
1. Rész
Éves jelentések
2. cikk
Meghatározás és a jelentéstételre vonatkozó útmutató
(1) A tagállamok a 280/2004/EK határozat 3. cikk (1) bekezdése szerint benyújtott jelentésben foglalt tájékoztatást az alábbiakkal összhangban határozzák meg:
a)
Az Éghajlatváltozási Kormányközi Testületnek (IPCC) az üvegházhatást okozó gázok nemzeti nyilvántartási rendszereire vonatkozó 1996. évi átdolgozott útmutatója, a továbbiakban: „az üvegházhatást okozó gázok nemzeti nyilvántartási rendszereire vonatkozó 1996. évi átdolgozott IPCC-útmutató”;
b)
Az IPCC jó gyakorlatáról szóló útmutató és bizonytalanságkezelés az üvegházhatást okozó gázok nemzeti nyilvántartási rendszereiben, a továbbiakban: „az IPCC jó gyakorlatáról szóló útmutató”;
c)
Az IPCC jó gyakorlatáról szóló útmutató földhasználat, földhasználat-változás és erdőgazdálkodás esetében (LULUCF), a továbbiakban: „az IPCC jó gyakorlatáról szóló iránymutatás LULUCF esetében”.
(2) A tagállamok a 280/2004/EK határozat 3. cikk (1) bekezdése szerinti beszámolóban foglalt tájékoztatást benyújtják a Bizottságnak, annak egy példányát az Európai Környezetvédelmi Ügynökségnek, összhangban:
a)
az Egyezmény 1. melléklete I. részében szereplő Felek nemzeti közléseinek elkészítésére vonatkozó útmutatóval: a UNFCCC jelentéstételi útmutatója az éves nyilvántartási rendszerekről, a továbbiakban „az UNFCC jelentéstételi útmutatója az éves nyilvántartási rendszerekről”;
b)
a Kiotói Jegyzőkönyv 7. cikke szerint előírt tájékoztatás előkészítése, a továbbiakban: „útmutató a Kiotói Jegyzőkönyv 7. cikke szerint”.
(3) A 280/2004/EK határozat 3. cikk (1) bekezdés, második albekezdésben említett teljes nemzeti nyilvántartási rendszerről szóló jelentést a UNFCCC éves nyilvántartási rendszerekről szóló jelentéskészítési útmutatójában megállapított nemzeti nyilvántartási rendszerről szóló jelentés felépítésének a felhasználásával kell összeállítani.
3. cikk
Jelentés a 280/2004/EK határozat 3. cikke (1) bekezdésének d) albekezdése szerint
(1) A tagállamok, összhangban a Kiotói Jegyzőkönyv 3. cikk (3) bekezdésével és az ezt követően elfogadott vonatkozó határozatokkal, a 280/2004/EK határozat 3. cikke (1) bekezdés d) pontja céljából, beszámolót készítenek a földhasználat változásaiból és az erdőgazdálkodási tevékenységekből eredő üvegházhatást okozó gázok forrásokból való emberi eredetű kibocsátásairól és nyelők általi eltávolításáról a Kiotói Jegyzőkönyv 3. cikke (3) bekezdése szerint az 1990 és az elmúlt év előtti év közötti évekről.
Azok a tagállamok, amelyek a Kiotói Jegyzőkönyv 3. cikke (4) bekezdése értelmében az erdőgazdálkodást, a művelt területek gazdálkodását, a legelőgazdálkodást vagy újratelepítést választják, kiegészítő beszámolót készítenek minden egyes választott tevékenységből eredő üvegházhatást okozó gázok forrásokból való emberi eredetű kibocsátásairól és nyelők általi eltávolításáról az 1990 és az elmúlt év előtti év közötti évekről.
A tagállamok egyértelműen különböztessék meg ezt az információt a Kiotói Jegyzőkönyv A mellékletében felsorolt forrásokból származó emberi eredetű kibocsátások becsült értékeitől.
(2) A tagállamok az (1) bekezdésben szereplő tájékoztatást a 2010. január 15-től kezdődően benyújtott jelentéseikben közlik.
4. cikk
Jelentés a 280/2004/EK határozat 3. cikke (1) bekezdésének f) albekezdése szerint
(1) A tagállamok, a 280/2004/EK határozat 3. cikke (1) bekezdésének f) albekezdése szerint, megküldik:
a)
a tagállam ismertetőjét a nyilvántartási rendszer előkészítésére és a nyilvántartási rendszer előkészítésének folyamatára tett intézményi megoldásokról;
b)
az alkalmazott módszertanokat és adatforrásokat, köztük a felhasznált módszerekről, tevékenységtípusok adatairól és kibocsátási tényezőkről szóló tájékoztatót, melyeket a Közösség kulcsforrásaira alkalmaztak a Bizottság által évente október 31-ig meghatározottak szerint, összhangban az IPCC jó gyakorlatról szóló útmutatójának 7. fejezetével és az IPCC jó gyakorlatról szóló útmutatója LULUCF esetén 5. fejezetével. A tagállamok e tájékoztatást a nemzeti nyilvántartási rendszer részeire történő utalással, vagy e határozat I. mellékletében megadott táblázatos formában adják meg;
c)
a tájékoztatást a tagállam minőségbiztosítási és minőségellenőrzési programjáról, beleértve annak minőségi célkitűzéseit és a nyilvántartás minőségbiztosítási és minőségellenőrzési tervét;
d)
az általános bizonytalansági értékelést;
e)
az általános teljességi értékelést, figyelembe véve e tagállam földrajzi lefedettségét és bármely hiányosságot a nyilvántartási rendszer általi lefedettségben;
f)
az ágazati megközelítés összehasonlítását a referenciamegközelítéssel;
g)
a korábbi nemzeti nyilvántartási rendszerek UNFCCC általi felülvizsgálatára adott válaszokat, amelyeket a korábbi nemzeti nyilvántartási rendszerek és bármely elvégzett újraszámlálásra vonatkozó információk benyújtása óta kaptak meg;
h)
a múltbeli kibocsátási tendenciák ismertetését és értelmezését.
(2) Az (1) bekezdés a)-e) pontjai alapján benyújtandó információk vonatkozásában a tagállamok jelezhetik, hogy a nemzeti nyilvántartási rendszerről szóló jelentés e részeiben nem történt változás.
5. cikk
Jelentés a 280/2004/EK határozat 3. cikke (1) bekezdésének g) albekezdése szerint
A 280/2004/EK határozat 3. cikk (1) bekezdése g) albekezdésében említett nemzeti kibocsátásforgalmi-jegyzékből származó információknak tartalmazniuk kell a Kiotói Jegyzőkönyv 7. cikke szerinti útmutatókban előírt információkat.
6. cikk
Jelentés a 280/2004/EK határozat 3. cikke (1) bekezdésének h) albekezdése szerint
A 280/2004/EK határozat 3. cikk (1) bekezdése h) albekezdésében említett jogi személyekről szóló információknak tartalmazniuk kell azon jogi személyek listáját, akiknek a tagállam engedélyezte, hogy rendelkezzenek kibocsátható mennyiségi egységekkel (KME), eltávolítási egységekkel (ETE), kibocsátáscsökkentési egységekkel (KCsE) és igazolt kibocsátáscsökkentésekkel (IKCs), beleértve az ideiglenes (iIKCs) és a hosszútávú igazolt kibocsátáscsökkentéseket (htIKCs).
7. cikk
Jelentés a 280/2004/EK határozat 3. cikk (1) bekezdés j) albekezdése szerint
A 280/2004/EK határozat 3. cikk (1) bekezdésének j) albekezdésében említett mutatókra vonatkozó:
a)
információknak tartalmazniuk kell, 2005. január 15-ig, és ezt követően minden évben, a II. melléklet II.-1. táblázatában felsorolt elsőbbségi mutatók értékeit;
b)
információk tartalmazzák 2005. január 15-ig, és tartalmazniuk kell 2006. január 15-ig, és ezt követően minden évben, a II. melléklet II.-2. táblázatában felsorolt kiegészítő elsőbbségi mutatók értékeit;
c)
információk tartalmazzák 2005. január 15-ig, és ezt követően minden évben, a II. melléklet II.-3. táblázatában felsorolt kiegészítő elsőbbségi mutatók értékeit.
2. Rész
Kétévenkénti jelentések
8. cikk
Jelentési útmutató
A tagállamok a 280/2004/EK határozat 3. cikk (2) bekezdésében felsorolt információkat az Egyezmény I. melléklete II. részében szereplő, a Felek nemzeti közlései előkészítésére vonatkozó útmutatóval: a UNFCCC nemzeti közlésekre vonatkozó jelentési útmutatója, a továbbiakban a „UNFCCC nemzeti közlésekre vonatkozó jelentési útmutatója” és a Kiotói Jegyzőkönyv 7. cikke szerinti útmutatóval összhangban nyújtsák be.
9. cikk
Jelentés a 280/2004/EK határozat 3. cikk (2) bekezdésének a) albekezdése szerint
A 280/2004/EK határozat 3. cikk (2) bekezdésének a) albekezdésében említett nemzeti politikákról és intézkedésekről szóló információk tartalmazzák:
a)
azon politikák és intézkedések listáját, amelyek a jelentéstételi időszak során véget értek, vagy azokat visszavonták;
b)
más vonatkozó politikákkal és intézkedésekkel és a vonatkozó Közösségi politikákkal és jogszabályokkal való tényleges és várható kölcsönhatások ismertetését;
c)
a 2005-ös, 2010-es, 2015-ös és 2020-as évre vonatkozó előrejelzések mutatóit e határozat III. mellékletében felsoroltak szerint.
10. cikk
Jelentés a 280/2004/EK határozat 3. cikk (2) bekezdés b) albekezdése szerint
(1) A 280/2004/EK határozat 3. cikk, (2) bekezdés b) albekezdése céljából a tagállamoknak egyértelműen kell megállapítaniuk az „intézkedésekre épülő” és a „kiegészítő intézkedésekre épülő” előrejelzéseiket, valamint az azokban foglalt politikákat és intézkedéseket.
Az „intézkedésekre épülő” előrejelzésnek a megvalósított és elfogadott politikákat és intézkedéseket kell tartalmaznia. A „kiegészítő intézkedésekre épülő” előrejelzésnek a tervezett politikákat és intézkedéseket kell tartalmaznia.
A tagállamok, az „intézkedésekre épülő” és a „kiegészítő intézkedésekre épülő” előrejelzések részeként benyújthatnak információkat „intézkedésekre nem épülő” előrejelzésekről. Az „intézkedésekre nem épülő” előrejelzés nem tartalmazhat semmi olyan politikát vagy intézkedést, amelyet ezen előrejelzés kezdő éveként választott évet követően valósítottak meg, fogadtak el vagy terveztek meg.
(2) A 280/2004/EK határozat 3. cikk (2) bekezdése b) albekezdésének iv. pontjában említett módszertanokról, modellekről, az alapjukként felhasznált feltételezésekről és a legfontosabb bemeneti, valamint kimeneti paraméterekről szóló ismertetéseknek tartalmazniuk kell e határozat IV. melléklete 1. pontjában előírt kötelező paramétereket, amennyiben alkalmazzák azokat.
Ösztönzik a tagállamokat, hogy nyújtsák be azokat az előrejelzési paramétereket, amelyek szerepelnek e határozat IV. melléklete 2. pontjában megállapított, ajánlott paraméterek listájában.
A tagállamok végezzék el előrejelzéseik érzékenységi elemzését az előrejelzési modelljeik legfontosabb bemeneti változóira összpontosítva.
Ösztönzik a tagállamokat, hogy határozzanak meg magas, közepes és alacsony forgatókönyvet a legfontosabb bemeneti változókra és állapítsák meg e forgatókönyvek előrejelzés szerinti kibocsátási mennyiségeit. Továbbá ösztönzik a tagállamokat, hogy érzékeltessék az előrejelző modelljük és az értékeléseik során felhasznált módszerek megbízhatóságát. A tagállamok megvizsgálhatják többváltozós forgatókönyvek alkalmazását a bemeneti változók kombinációinak felhasználásával.
11. cikk
Jelentés a 280/2004/EK határozat 3. cikk (2) bekezdése a) albekezdésének vi. pontja és a 3. cikk (2) bekezdésének d) albekezdése szerint
A tagállamok tájékoztatást nyújtanak be a Kiotói Jegyzőkönyv 6., 12. és 17. cikke értelmében igénybe vett együttes végrehajtás, tiszta fejlesztési mechanizmus és nemzetközi kibocsátási kereskedelem alkalmazásáról a Tanács 2002/358/EK (2) határozatának 2. cikke és a Kiotói Jegyzőkönyv keretében vállalt, mennyiségileg meghatározott kibocsátási korlátozásaik vagy csökkentési kötelezettségeik teljesítése érdekében, e határozat V. mellékletében megfogalmazott kérdőív alapján. Ösztönzik a tagállamokat, hogy e tájékoztatást évente nyújtsák be a 280/2004/EK határozat 3. cikk (1) bekezdése szerint benyújtott jelentésük részeként.
A tagállamok e tájékoztatást korlátozhatják az előző évi kérdőív alapján benyújtott tájékoztatás változásaira vagy kiegészítéseire.
III. FEJEZET
A közösségi nyilvántartási rendszer
1. Rész
A Közösségi nyilvántartási rendszer
12. cikk
Információk és adatok minősége és cseréje a közösségi nyilvántartási rendszerben
(1) A tagállamok biztosítják az üvegházhatást okozó gázokról szóló nemzeti nyilvántartásuk tevékenységi adatainak, kibocsátási tényezőinek és más paramétereinek a minőségét, összhangban az IPCC jó gyakorlatról szóló útmutatójával és az IPCC jó gyakorlatról szóló útmutatójával LULUCF esetében.
(2) A tagállamok éves nyilvántartásukat elektronikus formában nyújtják be a Bizottsághoz és annak egy példányát megküldik az Európai Környezetvédelmi Ügynökségnek.
2. Rész
A nemzeti nyilvántartásból hiányzó adatok becsült értéke a 280/2004/EK határozat 4. cikk (1) bekezdése szerint
13. cikk
A nemzeti nyilvántartásból hiányzó adatok becsült értéke a 280/2004/EK határozat 4. cikkének (1) bekezdése szerint
Amennyiben egy tagállam a jelentéstételi év március 15-ig nem nyújt be a 280/2004/EK határozat 3. cikk (1) bekezdésében előírt minden adatot, a Bizottság e tagállam hiányzó adataira becsült értékeket állapít meg, amelyeket szerepeltet az üvegházhatást okozó gázokról összeállított azévi Közösségi nyilvántartásban, a megfelelő forráskategóriában, összhangban a UNFCCC éves nyilvántartásokra vonatkozó jelentési útmutatójával és az üvegházhatást okozó gázok nemzeti nyilvántartási rendszereire vonatkozó 1996. évi átdolgozott IPCC-útmutatóval.
14. cikk
(1) A Bizottság a hiányzó adatok becsült értékeit a (2), (3) és (4) bekezdésekben ismertetett alapelvek alapján állapítja meg.
(2) Amennyiben a tagállamtól az adott forráskategóriáról korábban benyújtott, a korábbi évekre vonatkozó becsült értékek összefüggő idősorozata áll rendelkezésre, amelyeket nem módosítottak a Kiotói Jegyzőkönyv 5. cikkének (2) bekezdése szerint, ezen idősorozat alapján végzett következtetéssel állapítják meg a kibocsátás becsült értékét.
Az energiaágazat szén-dioxidkibocsátása tekintetében a kibocsátás kikövetkeztetése az Eurostat szén-dioxid-kibocsátás becsült értékei százalékos változásán alapuljon.
(3) Amennyiben az érintett forráskategóriára vonatkozó becsült értéket a korábbi években a Kiotói Jegyzőkönyv 5. cikkének (2) bekezdése szerint módosították és a tagállam nem nyújtott be átdolgozott, becsült értéket, a szakértői felülvizsgálati munkacsoport által használt alapvető módosítási módszert kell alkalmazni a módosítások módszereire vonatkozó szakmai útmutatóban a Kiotói Jegyzőkönyv 5. cikk (2) bekezdésében leírtak szerint, a továbbiakban „Módosítások szakmai útmutatója”, az ezen útmutatóban meghatározott konzervatív tényező alkalmazása nélkül.
(4) Amennyiben az érintett forráskategóriára vonatkozó bejelentett becsült értékek összefüggő idősorozata nem áll rendelkezésre, és amennyiben a forráskategória becsült értékét nem módosították a Kiotói Jegyzőkönyv 5. cikkének (2) bekezdése szerint, a becslés alapja a módosítások szakmai útmutatója legyen az ezen útmutatóban meghatározott konzervatív tényező alkalmazása nélkül.
15. cikk
A Bizottság a 14. cikkben említett becsült értékeket a jelentéstételi év március 31-ig készíti el az érintett tagállammal folytatott konzultációt követően, és e becsült értékeket közli a többi tagállammal.
16. cikk
Az érintett tagállam használja fel a 14. cikkben említett becsült értékeket az UNFCCC felé benyújtandó nemzeti jelentésében, hogy biztosítsa a Közösségi nyilvántartás és a tagállamok nyilvántartásai közti egybehangzóságot.
IV. FEJEZET
Jelentés a 2005-ig elért haladás bemutatására és a kötelezettségek teljesítésére meghatározott kiegészítő időszakra vonatkozóan
1. Rész
Jelentések a 2005-ig elért haladás bemutatására
17. cikk
Tagállam jelentése a 2005-ig elért haladás bemutatására a 280/2004/EK határozat 5. cikkének (4) bekezdése alapján
(1) A tagállamok elkészítik a jelentést a 2005-ig elért haladás bemutatásáról, összhangban a UNFCCC nemzeti közlésekre vonatkozó jelentéstételi útmutatójával és a Kiotói Jegyzőkönyv 7. cikke szerinti útmutatóval. A jelentés tartalmazza:
a)
a hazai intézkedések, köztük mindazon jogi és intézményi lépések ismertetését, amelyeket e tagállam a 2002/358/EK határozat 2. cikke és a Kiotói Jegyzőkönyv értelmében vállalt kötelezettségeinek a teljesítése céljából fogadott el, és a hazai megfelelőség és végrehajtás célját szolgáló bármely program ismertetését;
b)
a tájékoztatást az üvegházhatást okozó gázkibocsátások nemzeti szintű tendenciáiról és előrejelzéseiről, ahol a tendenciákat a tagállamok által az UNFCCC felé 2005. április 15-ig benyújtott nyilvántartási adatok alapján kell megállapítani;
c)
az értékelést arról, hogy az a) pontban említett hazai intézkedések, a b) pontban említett tendenciák és előrejelzések fényében, hogyan járulnak hozzá ahhoz, hogy a tagállam teljesítse a 2002/358/EK határozat 2. cikke és a Kiotói Jegyzőkönyv szerinti kötelezettségeit;
d)
azon tevékenységek, lépések és programok ismertetését, amelyeket a tagállam abból a célból vállalt, hogy teljesítse a Kiotói Jegyzőkönyv 10. és 11. cikkei szerinti kötelezettségeit.
(2) A tagállamok a jelentést négy fejezetből álló, egységes dokumentumként nyújtják be, amely tartalmazza az (1) bekezdés a)-d) pontjaiban felsorolt információkat.
Az 1(b) bekezdésben említett előrejelzésekről szóló információknak egybehangzóknak kell lenniük a Bizottságnak 2005. június 15-ig, a 280/2004/EK határozat 5. cikk (3) bekezdése szerint benyújtott információkkal.
2. Rész
A kötelezettségek teljesítésére meghatározott kiegészítő időszak leteltével benyújtandó jelentések
18. cikk
Tagállam által benyújtandó jelentés a 280/2004/EK határozat 5. cikkének (5) bekezdése szerinti kötelezettségek teljesítésére meghatározott kiegészítő időszak leteltével
Minden egyes tagállam jelentése, összhangban a kibocsátható mennyiségek számontartásának a módozataival a Kiotói Jegyzőkönyv 7. cikkének (4) bekezdése szerint, az alábbi információkat tartalmazza:
a)
a kötelezettségek teljesítésére meghatározott kiegészítő időszak végéig, a folyó naptári évre (meghatározás a Greenwich-i középidő szerint) az alábbiak teljes mennyiségét:
i.
minden év január 1-én az egyes tagállamok részes fél számláján, törlési, helyettesítési és megszüntetési számláján, és valamennyi üzemeltetői és személyi számlán szereplő KCSE, IKCS (amely tartalmazza a htIKCs-t és az iIKCs-t), KME, ETE;
ii.
a Kiotói Jegyzőkönyv 3. cikk (7) bekezdése és 3. cikk (8) bekezdése szerinti kibocsátható mennyiség alapján kiadott KME;
iii.
a Kiotói Jegyzőkönyv 6. cikke értelmében vállalt projektek alapján kibocsátott KCsE;
iv.
más kibocsátásiegység-forgalmi jegyzékből szerzett KCsE, IKCs (amely tartalmazza a htIKCs-t és az iIKCs-t), KME, ETE, valamit az átadási nyilvántartásoknak és kibocsátásiegység-forgalmi jegyzékeknek az azonosítását biztosító külön lista;
v.
a Kiotói Jegyzőkönyv 3. cikk (3) és (4) bekezdései szerinti egyes tevékenységek alapján kibocsátott ETE;
vi.
más kibocsátásiegység-forgalmi jegyzéknek átadott KCsE, IKCs (amely tartalmazza a htIKCs-t és az iIKCs-t), KME, ETE, valamint az átvevő nyilvántartásoknak és kibocsátásiegység-forgalmi jegyzékeknek az azonosítását biztosító külön lista;
vii.
a Kiotói Jegyzőkönyv 3. cikk (3) és (4) bekezdése szerinti tevékenységek alapján törölt KCsF, IKCs, KME és ETE;
viii.
a Megfelelőségi Bizottság azon határozatát követően törölt KCsE, IKCs, KME és ETE, mely szerint a tagállam nem teljesíti a Kiotói Jegyzőkönyv 3. cikk (1) bekezdése értelmében fennálló kötelezettségét;
ix.
más törölt KCsE, IKCs (amely tartalmazza a htIKCs-t és az iIKCs-t), KME és ETE;
x.
megszüntetett KCsE, IKCs (amely tartalmazza a htIKCs-t és az iIKCs-t), KME és ETE;
xi.
az iIKCs helyettesítési számlára, a kötelezettség vállalási időszakra átutalt KCsE, IKCs, KME, ETE, és iIKCs;
xii.
a Kiotói Jegyzőkönyv első kötelezettségvállalási időszakára a htIKCs helyettesítési számlára átutalt KME, IKCs, KCsE, ETE, és htIKCs.
b)
a tagállam megszüntetési számláján a jelentéstételi időszak végén szereplő KCsE, KME, ETE, IKCs (amely tartalmazza a htIKCs-t és az iIKCs-t) teljes mennyiségét és sorozatszámait;
c)
azon KCsE, IKCS és KME teljes mennyiségét és sorozatszámait, amelyekkel kapcsolatosan a tagállam kéri azok átvitelét a következő kötelezettségvállalási időszakra.
A tájékoztatás csak azokat a KCsE, KME, ETE, IKCs-t (amely tartalmazza a htIKCs-t és az iIKCs-t) tartalmazza, amelyek érvényesek a kérdéses kötelezettségvállalási időszakra. A döntést a 2004/2216/EK (3) rendelet 9. cikke szerint benyújtott tájékoztatás alapján hozzák meg, és e tájékoztatást elektronikus formában kell benyújtani.
19. cikk
A Közösség által elkészítendő jelentés a 280/2004/EK határozat 5. cikkének (5) bekezdése szerinti kötelezettségek teljesítésére meghatározott kiegészítő időszak leteltével
A Közösség által elkészítendő jelentés az alábbi információkat tartalmazza:
a)
A tagállamok jelentéseiben közölt, a 18. cikk a) bekezdésében felsorolt egységek teljes mennyiségét és a Közösségi kibocsátásiegység-forgalmi jegyzékben szereplő ezen egységek teljes mennyiségét;
b)
A tagállamok és a Közösség megszüntetési számláin a jelentéstételi időszak végén szereplő KCsE, KME, ETE, IKCs (amely tartalmazza a htIKCs-t és az iIKCs-t) teljes mennyiségét és sorozatszámait;
c)
Azon KCsE, IKCs és KME teljes mennyiségét és sorozatszámait, amelyekkel kapcsolatosan minden tagállam és a Közösség kéri azok átvitelét a következő kötelezettségvállalási időszakra, összhangban a kibocsátható mennyiségek számontartásának a módozataival a Kiotói Jegyzőkönyv 7. cikk (4) bekezdése szerint.
V. FEJEZET
Együttműködés és összehangolás eljárásai és időrendje
20. cikk
A Közösség üvegházhatást okozó gázokra vonatkozó nyilvántartásának és nyilvántartási jelentésének az összeállítása a 280/2004/EK határozat 8. cikk (1) bekezdés a) albekezdése szerint
(1) A tagállamok a 280/2004/EK határozat 3. cikk (1) bekezdése értelmében adott éves tájékoztatásukat az Európai Környezetvédelmi Ügynökség ReportNet eszközei felhasználásával nyújtsák be, melyek a 1641/2003/EK (4) európai parlamenti és tanácsi rendelet alapján állnak rendelkezésre
(2) A tagállamok által a 280/2004/EK határozat 4. cikk (1) bekezdésével összhangban biztosított adatfrissítés korlátozódjék a hiányzó adatok pótlására és az ellentmondások megszüntetésére.
(3) A Közösség nyilvántartásának és nyilvántartási jelentésének az összeállítására vonatkozó eljárások és időrend a VI. mellékletben olvashatók.
21. cikk
A UNFCCC és a Kiotói Jegyzőkönyv szerinti felülvizsgálati, módosítási és megfelelési eljárások a 280/2004/EK határozat 8. cikk (1) bekezdésének b) és c) albekezdései alapján
(1) Amennyiben valamely tagállam június 1-én nem nyújtotta be az éves nyilvántartási jelentését a UNFCCC-nek, arról haladéktalanul értesítse a Bizottságot.
(2) A tagállamok egy héten belül tájékoztassák a Bizottságot, amennyiben az alábbi tájékoztatások bármelyikét kapják a UNFCCC-től:
a)
Jelzések a szakértői felülvizsgálati munkacsoport részéről a tagállam nyilvántartásával kapcsolatos problémákról, melyet módosítani szükséges;
b)
Javítások a nyilvántartási becsült értékekben a kérdéses nyilvántartási jelentésben a tagállam és a szakértői felülvizsgálati munkacsoport megegyezésével;
c)
Módosított becsült értékek nyilvántartásfelülvizsgálatról szóló egyéni jelentéstervezetben, olyan problémára vonatkozóan, amelyet a tagállam a szakértői felülvizsgálati munkacsoport szerint nem korrigált kielégítően;
d)
Megvalósítással kapcsolatos kérdések, amelyeket a Megfelelési Bizottságnak nyújtottak be a Kiotói Jegyzőkönyv alapján, a Megfelelési Bizottság értesítése arról, hogy valamely megvalósítási kérdés vizsgálatát kezdi meg, valamint a Megfelelési Bizottság és társszervezeteinek a tagállammal kapcsolatos valamennyi előzetes megállapításai és döntései.
Az a) pont vonatkozásában a tagállam értesítse a Bizottságot arról, hogy milyen tervei vannak a szakértői felülvizsgáló munkacsoport által megállapított problémák kezelésére.
A c) pont vonatkozásában a tagállam értesítse a Bizottságot arról, hogy elfogadja vagy elutasítja a javasolt módosításokat.
A Bizottság tájékoztassa a többi tagállamot, az átvételtől számított egy héten belül, az a)-d) pontokban szereplő, az érintett tagállamtól származó információkról.
(3) A Bizottság tájékoztassa valamennyi tagállamot az UNFCCC-től érkező alábbi információkról az átvételtől számított egy héten belül:
a)
Jelzések a szakértői felülvizsgálati munkacsoport részéről a Közösség nyilvántartásával kapcsolatos problémákról, melyet módosítani szükséges;
b)
Javítások a nyilvántartási becsült értékekben a kérdéses nyilvántartási jelentésben a Közösség és a szakértői felülvizsgálati munkacsoport megegyezésével;
c)
Módosított becsült értékek nyilvántartás felülvizsgálatról szóló egyéni jelentéstervezetben, olyan problémára vonatkozóan, amelyet a Közösség a szakértői felülvizsgálati munkacsoport szerint nem korrigált kielégítően;
d)
Megvalósítással kapcsolatos kérdések, amelyeket a Megfelelési Bizottságnak nyújtottak be a Kiotói Jegyzőkönyv alapján, a Megfelelési Bizottság értesítése arról, hogy valamely megvalósítási kérdés vizsgálatát kezdi meg, valamint a Megfelelési Bizottság és társszervezeteinek a Közösséggel kapcsolatos valamennyi előzetes megállapításai és döntései.
(4) A tagállamok hangolják össze a Bizottsággal a 280/2004/EK határozat szerinti kötelezettségeikkel kapcsolatos felülvizsgálati folyamatra adandó válaszukat:
a)
a Kiotói Jegyzőkönyv alapján biztosított időkereten belül, amennyiben egyetlen év módosított becsült értékei vagy a kötelezettségvállalási időszak egymás után következő éveinek összeadódó módosításai, egy vagy több tagállam esetében a mennyiség tekintetében a Közösségi nyilvántartás olyan mértékű módosítását jelentené, amelynek eredményeként a Kiotói Jegyzőkönyv 7. cikk (1) bekezdése szerinti módszertani és jelentéstételi követelmények a jogosultsági követelmények céljára nem teljesülnének a Kiotói Jegyzőkönyv 7. cikke szerinti útmutatóban leírtak szerint;
b)
két héten belül azt megelőzően, hogy a Kiotói Jegyzőkönyv alapján az érintett testületeknek az alábbiakat benyújtanák:
i.
kérés módosítás felülvizsgálatára;
ii.
kérés a jogosultság visszaállítására;
iii.
válasz megvalósítással kapcsolatos kérdés vizsgálatáról rendelkező döntésre vagy a Megfelelési Bizottság előzetes megállapításaira.
(5) A tagállamok tájékoztassák a Bizottságot és a többi tagállamot a módosítások szakmai útmutatója szerint alkalmazott önkéntes módosítási eljárás során a nyilvántartásaik becsült értékeire kiszámított módosításokról.
22. cikk
Jelentések elkészítése a haladás bemutatására a 280/2004/EK határozat 8. cikke (1) bekezdésének d) albekezdése szerint
(1) A Bizottság jelentéstervezetét a Közösség által 2005-ig elért haladás bemutatásáról köröztetik a tagállamokban 2005. július 30-ig. A tagállamok észrevételeiket legkésőbb 2005. augusztus 31-ig tegyék meg.
(2) A tagállamok a 2005-ig elért haladás bemutatásáról szóló jelentéseiket 2006. január 1-ig nyújtsák be a UNFCCC titkárságának, és a jelentés egy elektronikus példányát ugyan ezen a napon küldjék meg a Bizottságnak.
23. cikk
Jelentés a kibocsátható mennyiség meghatározásáról a 280/2004/EK határozat 8. cikk (1) bekezdésének e) albekezdés szerint
(1) Minden tagállam benyújtja a Bizottságnak az alábbi információkat 2006. január 15-ig:
a)
a Montreali Jegyzőkönyv által nem ellenőrzött üvegházhatású gázok forrásokból való, emberi eredetű kibocsátása és nyelők általi eltávolítása nyilvántartásainak a teljes idősorozatát a UNFCCC-nek tett jelentés szerint;
b)
a fluorozott szénhidrogénekre, perfluor-szénhidrogénekre és kén-hexafluoridra kiválasztott bázis évének a megjelölését a UNFCCC-nek tett jelentés szerint;
c)
kibocsátási szintjére vonatkozó javaslatát tonna szén-dioxid-egyenértékben a 2002/358/EK határozat 3. cikke és a Kiotói Jegyzőkönyv 3. cikk (7) és (8) bekezdése alapján, a végleges bázisév kibocsátási adatainak a megállapítását követően és a 2002/358/EK határozat II. melléklete és a Kiotói Jegyzőkönyv szerinti, mennyiségileg meghatározott kibocsátás korlátozási és csökkentési kötelezettségek alapján, figyelembe véve a Kiotói Jegyzőkönyv 5. cikk (2) bekezdésében említett, a forrásokból való, emberi eredetű kibocsátások és a nyelők általi eltávolítások becslésének a módszereit és a kibocsátható mennyiségek számításának a módozatait a Kiotói Jegyzőkönyv 3. cikk (7) és (8) bekezdése szerint.
d)
A kötelezettségvállalási időszaki tartalék számítását az általa javasolt kibocsátható mennyiség 90 százalékában vagy a legfrissebb nyilvántartása ötszörösének a 100 százalékában, amelyik az alacsonyabb;
e)
A lombkorona-fedettség, földterület és famagasság kiválasztott egységes minimum értékeinek a megjelölését a Kiotói Jegyzőkönyv 3. cikk (3) és (4) bekezdése szerinti tevékenységek számontartásában történő felhasználásra, annak igazolásával együtt, hogy azon értékek megegyeznek az Egyesült Nemzetek Élelmezési és Mezőgazdasági Szervezetéhez vagy más nemzetközi testületekhez korábban benyújtott információkkal, s amennyiben eltérés van, a magyarázatát annak, hogy hogyan és miért választották azokat az értékeket, összhangban a Kiotói Jegyzőkönyv szerinti földhasználat, földhasználat-változás és erdőgazdálkodási tevékenységekhez kapcsolódó meghatározásokkal, módozatokkal, szabályokkal és útmutatókkal;
f)
A 3. cikk (4) bekezdése szerint kiválasztott tevékenységek megjelölését az első kötelezettségvállalási időszak nyilvántartásában való szerepeltetés céljából, azon tájékoztatással együtt, hogy a Kiotói Jegyzőkönyv 5. cikkének (1) bekezdése szerinti nemzeti rendszere hogyan fogja azonosítani a tevékenységekhez társuló földterületeket összhangban a Kiotói Jegyzőkönyv szerinti földhasználat, földhasználat-változás és erdőgazdálkodási tevékenységekhez kapcsolódó meghatározásokkal, módozatokkal, szabályokkal és útmutatókkal;
g)
Annak megjelölését a Kiotói Jegyzőkönyv 3. cikk (3) és (4) bekezdése szerinti minden egyes tevékenységre, hogy arról éves vagy a teljes kötelezettségvállalási időszakról szóló beszámolót készít;
h)
Nemzeti rendszerének ismertetését a Kiotói Jegyzőkönyv 5. cikk (1) bekezdésével összhangban, a Kiotói Jegyzőkönyv 7. cikke szerinti útmutatóval összhangban;
i)
A nemzeti kibocsátásiegység-forgalmi jegyzékének az ismertetését, összhangban a Kiotói Jegyzőkönyv 7. cikke szerinti útmutatóval.
A 2002/358/EK határozat II. mellékletének listájában nem szereplő tagállamok e tájékoztatást 2006. június 15-ig nyújtják be.
(2) A 280/2004/EK határozat 7. cikk (1) bekezdésében említett és a Kiotói Jegyzőkönyv 7. cikk (4) bekezdése alapján kibocsátható mennyiségek számontartására vonatkozó módozatokkal összhangban benyújtott jelentések elkészítésére és benyújtására vonatkozó menetrend a VII. mellékletben szerepel.
24. cikk
A kötelezettségek teljesítésére meghatározott kiegészítő időszakkal kapcsolatos jelentés a 280/2004/EK határozat 8. cikk (1) bekezdésének f) albekezdése alapján
(1) A kötelezettségek teljesítésére meghatározott kiegészítő időszak leteltével esedékes tagállami jelentéseket a kötelezettségek teljesítésére meghatározott kiegészítő időszak letelte utáni egy hónapon belül nyújtják be az UNFCCC titkárságának és a Bizottságnak.
(2) A Közösségnek a kötelezettségek teljesítésére meghatározott kiegészítő időszak leteltével esedékes jelentését az (1) bekezdésben említett tagállami jelentések átvételét követő egy hónapon belül nyújtják be az UNFCCC titkárságának.
VI. FEJEZET
Záró rendelkezések
25. cikk
Hatálybalépés
Ez a határozat az Európai Unió Hivatalos Lapjában való közzétételének napját követő napon lép hatályba.
26. cikk
Címzettek
E határozat címzettjei a tagállamok.
Kelt Brüsszelben, 2005. február 10-én.